 Malaki 1 IBhayibheli Elikuyi-Internet INguqulo Yezwe Elisha1 Isimemezelo: Leli yizwi likaJehova ngokuphathelene no-Israyeli ngoMalaki: 2 Nginithandile, kusho uJehova. Kodwa nina nithé: Usithandé ngayiphi indlela? U-Esawu wayengeyena yini umfowabo kaJakobe? kusho uJehova. Kodwa uJakobe ngimthandile, 3 u-Esawu yena ngimzondile; ekugcineni ngenza izintaba zakhe zaba ugwadule oluyincithakalo nefa lakhe laba ngelezimpungushe zehlane. 4 Ngenxa yokuthi u-Edomi ulokhu ethi, Sichithiwe, kodwa sizobuya sizakhe izindawo ezibhuqiwe, yilokhu uJehova wamabutho akushilo, Bona bazokwakha, kodwa mina ngizodiliza. Ngokuqinisekile abantu bayobabiza ngokuthi yindawo yobubi nangokuthi isizwe esilahlwe nguJehova kuze kube nini nanini. 5 Amehlo enu ayokubona, futhi nina ngokwenu niyothi: Kwangathi uJehova angaphakanyiswa phezu kwendawo yakwa-Israyeli. 6 Indodana iyamdumisa uyise; nenceku inkosi yayo enkulu. Ngakho uma nginguyihlo, kuphi ukudunyiswa kwami? Uma ngiyiNkosi Enkulu, kuphi ukwesatshwa kwami? Kusho uJehova wamabutho kini bapristi abadelela igama lami. Nina nithé: Silidelele ngayiphi indlela igama lakho? 7 Ngokuletha isinkwa esingcolile e-altare lami. Futhi nithé: Sikungcolise ngayiphi indlela? Ngokusho kwenu ukuthi: Itafula likaJehova liyinto yokudelelwa. 8 Lapho niletha isilwane esiyimpumputhe ukuba senziwe umhlatshelo, nithi: Akukubi. Nalapho niletha isilwane esilunyonga noma esigulayo, nithi: Akukubi. Siza usisondeze kumbusi wakho. Ingabe uzojabula ngawe, noma ingabe uzokwamukela ngomusa? kusho uJehova wamabutho. 9 Ngicela ninxuse uNkulunkulu, ukuze asibonise umusa. Lokhu kwenziwé isandla senu. Ingabe uyokwamukela noma ngubani kini ngomusa? kusho uJehova wamabutho. 10 Futhi ngubani phakathi kwenu oyovala iminyango? Nina ngeke nikhanyise i-altare lamingesihle. Angijabuli ngani, kusho uJehova wamabutho, futhi angiwujabuleli umnikelo wesipho ovela esandleni senu. 11 Ngoba kusukela ekuphumeni kwelanga kuze kube sekushoneni kwalo igama lami liyoba likhulu phakathi kwezizwe, futhi ezindaweni zonke kuyoshunqiswa umusi womhlatshelo, kuyokwenziwa umnikelo egameni lami, yebo isipho esihlanzekile; ngoba igama lami liyoba likhulu phakathi kwezizwe, kusho uJehova wamabutho. 12 Kodwa nina niyangingcolisa ngokusho kwenu ukuthi, Itafula likaJehova liyinto engcolile, futhi isithelo salo siyinto yokudelelwa, ukudla kwalo. 13 Nina nithé, Bheka! Yeka isidina! futhi nibangelé ukuba lincimfelwe, kusho uJehova wamabutho. Nilethé okuqhwagiwe, nokulunyonga, nokugulayo; yebo, nikulethé njengesipho. Ngingakujabulela yini esandleni senu? kusho uJehova. 14 Uqalekisiwe umuntu owenza ngobuqili lapho kukhona iduna emhlambini wakhe, kodwa enze isifungo amhlabele okonakele uJehova. Ngoba mina ngiyiNkosi enkulu, kusho uJehova wamabutho, igama lami liyosabeka phakathi kwezizwe. 